OBH 5509/2001.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit

Az eljárás megindulása:
	A Márianosztrai Fegyház és Börtönben fogvatartott panaszos beadványában sérelmezte, hogy 2000. július 1. óta nem kap rokkantnyugdíjat, mert a Vácon végzett orvosi felülvizsgálat során nem szerezték be a tököli bv. kórházban készült zárójelentéseit. Kifogásolta továbbá, hogy a bv. intézetben kérése ellenére nem kapta meg az iratai fénymásolatát, valamint nem kapja meg a betegségeire korábban felírt gyógyszereket sem.
Az ügyben alkotmányos joggal összefüggő visszásság gyanújára tekintettel vizsgálatot rendeltem el, melynek keretében a büntetés-végrehajtás országos parancsnokát a panasz megalapozottságának kivizsgálására és a vonatkozó dokumentumok megküldésére kértem.

Érintett alkotmányos jog: 

A lehető legmagasabb szintű testi és lelki egészséghez való jog (Alkotmány 70/D. § /1/ bek.)

Alkalmazott jogszabályok:
8/1983. (VI. 29.) EÜM-PM rendelet a megváltozott munkaképességű dolgozók foglalkoztatásáról és szociális ellátásáról:
20. § (1) Átmeneti járadékra az alábbi feltételek együttes fennállása esetén az jogosult, aki
a) az öregségi nyugdíjhoz szükséges szolgálati idővel rendelkezik és nem jogosult rokkantsági nyugdíjra,
b) a reá irányadó öregségi nyugdíjkorhatárt öt éven belül eléri és
c) munkaképesség-változásának mértéke az OOSZI orvosi bizottságának véleménye szerint legalább 50 százalék,
d) munkanélküli ellátásban, keresetkiegészítésben, táppénzben, baleseti táppénzben és gyermekgondozási díjban nem részesül.
(2) Az átmeneti járadék a munkaviszony (a közös munkában való részvételi kötelezettség) megszüntetését követő naptól a jogosultra irányadó öregségi nyugdíjkorhatár betöltéséig jár.
(3) Ha a megváltozott munkaképességű dolgozóval szemben a bíróság végrehajtandó szabadságvesztés büntetést alkalmaz, vagy a felfüggesztett szabadságvesztés büntetés végrehajtását rendeli el, a szabadságvesztés végrehajtásának kezdő napjával az átmeneti járadék, a rendszeres szociális járadék, valamint a bányász dolgozók egészségkárosodási járadéka folyósítását meg kell szüntetni.

5/1998. (III. 6.) IM rendelet a fogvatartottak egészségügyi ellátásáról:
1. § (3) A büntetések és intézkedések végrehajtása során a fogvatartott egészségi állapotának megfelelő gyógyító-megelőző ellátását elsősorban a fogvatartó bv. intézet, illetve a Büntetés-végrehajtás Központi Kórháza (a továbbiakban: Központi Kórház), annak a Nagyfai Országos Büntetés-végrehajtási Intézetben működő Krónikus Utókezelő Részlege (a továbbiakban: Utókezelő Részleg), valamint az Igazságügyi Megfigyelő és Elmegyógyító Intézet (a továbbiakban: IMEI) biztosítja, és a fogvatartott ezt az ellátást köteles igénybe venni.
36. § A fogvatartott térítésmentes gyógyszerellátását - az orvos utasítása alapján - a bv. intézet biztosítja.
37. § (1) A gyógyításhoz szükséges gyógyszer milyenségét és mennyiségét, valamint a gyógykezelés időtartamát a bv. orvos határozza meg.
(2) A beteg csak a bv. orvos írásos engedélye alapján tarthat magánál gyógyszert.

A vizsgálat megállapításai:
	A BVOP tájékoztatása szerint a Márianosztrai Fegyház és Börtönben fogvatartott panaszost 2000. március 7-én és április 28-án állították orvosi bizottság elé Vácon. Az előállító tiszt magával vitte és a bizottság részére átadta a fogvatartott zártan kezelt egészségügyi anyagát, a Bv. Központi Kórházában készült zárójelentésekkel együtt. A panaszos 2000. október 10-én kérte, hogy engedélyezzék orvosi zárójelentéseinek lefénymásolását a saját költségére. A kérelmet engedélyezték, a határozatot a fogvatartott október 25-én tudomásul vette. 
A panaszos átmeneti járadék megállapítása iránt előterjesztett kérelmét a Szabolcs-Szatmár-Bereg Megyei Nyugdíjbiztosítási Igazgatóság 2001. augusztus 28-án elutasította, ugyanis a vonatkozó jogszabály értelmében nem tekinthető megváltozott munkaképességűnek az a személy, aki szabadságvesztés büntetését tölti. A határozat ellen a kézbesítéstől számított 15 napon belül lehetett fellebbezni.
Az orvosi vizsgálatára vonatkozó dokumentáció szerint a fogvatartott panaszait rendszeresen kezelték a bv. intézetben; kérésének megfelelően szegfűteát, köptetőt, ill. szemüveget írtak fel a számára. A Bv. Központi Kórházában a panaszos részére kiírt gyógyszereket a Márianosztrai Fegyház és Börtön egészségügyi szakszolgálata biztosítja.
	Vizsgálatom során - a kapott tájékoztatás és a rendelkezésre álló iratok alapján - megállapítottam, hogy a bv. intézet eljárása nem okozott visszásságot a lehető legmagasabb szintű testi és lelki egészséghez való joggal összefüggésben. A fogvatartott egészségügyi ellátását a Márianosztrai Fegyház és Börtönben folyamatosan biztosítják. A gyógykezelés formáját, az alkalmazott gyógymódot minden esetben az intézet orvosa határozza meg. Az átmeneti járadék iránti igényét nem az orvosi dokumentációkra tekintettel, hanem jogszabályi feltétel hiányában utasították el. Mindezekre tekintettel a büntetés-végrehajtás országos parancsnokának tájékoztatását elfogadom, és a vizsgálatot lezárom.

Budapest, 2002. február 25.

Takács Albert